**PROGRAMUL NAȚIONAL 2021-2027 AZIL MIGRAȚIE ȘI INTEGRARE**

**GHIDUL SPECIFIC aferent apelului de proiecte**

Cod: AM41C

**Titlul operațiune:** ***Operațiuni de selecție și relocare a persoanelor aflate în nevoie de protecție internațională***

Autoritatea de program responsabilă de organizarea apelului:

Organismul Intermediar FAMI, Inspectoratul General pentru Imigrări din Ministerul Afacerilor Interne (AM)

|  |  |  |
| --- | --- | --- |
| Versiune ghid | Data aprobării ghidului | Modificări fața de versiunea anterioară |
| 1.0 | 30.10.2023 | versiunea inițială, aprobată de șeful OI nr. 1/30.10.2023 |
|  |  |  |
|  |  |  |

# Cuprins

[SUMAR](#_Toc145936601)

[A. Preambul, aspecte generale](#_Toc145936602)

[B. Programul național, context](#_Toc145936603)

[C. Obiectiv, intervenții, acțiuni eligibile, impact așteptat](#_Toc145936604)

[D. Indicatori de realizare și de rezultat, grup țintă](#_Toc145936605)

[E. Bugetul disponibil, rate de cofinanțare](#_Toc145936606)

[F. Tipul apelului, calendar și termene](#_Toc145936607)

[G. Beneficiari eligibili](#_Toc145936608)

[H. Reguli specifice apelului](#_Toc145936609)

[I. Eligibilitate, admisibilitate și documente](#_Toc145936610)

[J. Evaluarea, selecția, criteriile de evaluare](#_Toc145936611)

[K. Revizuirea ghidului specific](#_Toc145936612)

[L. Cum se depune o cerere de finanțare](#_Toc145936613)

[M. Ajutor, întrebări](#_Toc145936614)

[N. Important !](#_Toc145936615)

[Anexa 1 Cererea de finanțare – model](#_Toc145936616)

[Anexa 2 Grila de evaluare - Criterii de admisibilitate și criterii de calitate](#_Toc145936617)

# SUMAR

|  |  |
| --- | --- |
| Cod (id) apel | AM41C |
| Fondul | FAMI Fondul pentru Azil, Migrație și Integrare |
| Programul național (nr. CCI) | Programul național 2021-2027 Azil, Migrație și Integrare 2021RO65AMPR001 |
| Obiectivul specific | OS4 Solidaritate |
| Măsura de intervenție PN | OS4.1 Consolidarea solidarității și cooperării cu țările terțe afectate de fluxurile migratorii, inclusiv prin relocare în Uniune și prin alte căi legale de obținere a protecției în Uniune |
| Bugetul disponibil alocat apelului (FEN) și moneda apelului | 4.000.000 lei |
| Curs InforEuro aplicabil | 4,9768 lei (curs euro luna februarie) |
| Rata(e) de cofinanțare (CFN) | 98% |
| Tip apel | Apel deschis cu depunere la termen |
| Data lansării apelului | 19.02.2024 |
| Termen limită (data și ora) pentru transmiterea cererilor de finanțare | 19.03.2024 (ora 16.00) |
| Beneficiari eligibili – sinteză *detalii în* G. Beneficiari eligibili | Entitati publice/private |
| Principalele reguli specifice apelului *detalii H Reguli specifi ce* | Cost total eligibil maxim/operațiune= 5.220.000 lei  Pragul minim de calitate total = 70 puncte |

# A. Preambul, aspecte generale

1. Prezentul ghid specific este adresat solicitanților care doresc să obțină finanțare nerambursabilă pentru proiecte în cadrul **Programului Național 2021-2027 Azil, Migrație și Integrare**
2. Apelul de proiecte este lansat în conformitate cu **Calendarul lansării apelurilor de proiecte** aprobat de către Comitetul Director la data de 25.09.2023 și este organizat de Organismul Intermediar FAMI (OI), Inspectoratul General pentru Imigrări (IGI) din Ministerul Afacerilor Interne (MAI).
3. Înainte de completarea cererii de finanțare, este **foarte important** să vă asigurați că ați parcurs toate informațiile prezentate în **Ghidul general aferent Programelor naționale 2021-2027 Afaceri Interne** și în **prezentul Ghid specific**, inclusiv toate cerințele și modele din anexele acestora, și să vă asigurați că ați înțeles toate aspectele legate de specificul acțiunilor și intervențiilor care se pot califica pentru finanțare nerambursabilă.
4. Cadrul legal specific programului național este stabilit prin:

* Regulamentul (UE) 2021/1147 de instituire a Fondului Azil, Migrație și Integrare, denumit în continuare Regulament specific,
* Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, denumit în continuare RDC,
* Hotărârea Guvernului nr. 936/2020 pentru aprobarea cadrului general necesar în vederea implicării autorităților și instituțiilor din România în procesul de programare și negociere a fondurilor externe nerambursabile aferente perioadei de programare 2021-2027 și a cadrului instituțional de coordonare, gestionare și control al acestor fonduri,
* Hotărârea nr. 868/2022 privind stabilirea sistemului de management și control în vederea gestionării programelor naționale Afaceri interne pentru perioada 2021-2027,
* Ordonanța de urgență nr. 96/2022 privind gestionarea financiară a fondurilor europene dedicate Afacerilor interne alocate României pentru perioada de programare 2021-2027,
* Hotărârea nr. 463/2023 pentru aprobarea Normelor metodologice de aplicare a Ordonanței de urgență a Guvernului nr. 96/2022 privind gestionarea financiară a fondurilor europene dedicate Afacerilor interne alocate României pentru perioada de programare 2021-2027,
* Ordinul nr. 120/2022 pentru stabilirea componenței și atribuțiilor Comitetului de monitorizare și Comitetului director pentru programele naționale Afaceri interne 2021-2027
* Ordinul nr. 107/2023 pentru aprobarea regulilor de eligibilitate și de utilizare aferente fondurilor europene dedicate Afacerilor interne pentru perioada 2021-2027
* Ordinul nr. 82/2023 privind aprobarea Procedurii aplicabile beneficiarilor privați pentru atribuirea contractelor de furnizare, de servicii sau lucrări finanțate din fonduri europene dedicate afacerilor interne 2021-2027
* HG nr. 1596/2008 privind relocare refugiaților, cu modificările și completările ulterioare;
* HG nr. 884/2021 pentru aprobarea Strategiei naționale privind imigrația pentru perioada 2021-2024, a Planului de acțiune pe perioada 2021-2022 pentru implementarea Strategiei naţionale privind imigraţia pentru perioada 2021-2024, a Planului de acţiune pe perioada 2023-2024 pentru implementarea Strategiei naţionale privind imigraţia pentru perioada 2021-2024, precum şi pentru modificarea Hotărârii Guvernului nr. 572/2008 privind constituirea Comisiei pentru Managementul Imigrației.

1. Prezentul ghid specific stabilește următoarele:
   * Contextul lansării apelului de proiecte
   * Obiectiv, intervenții, acțiuni eligibile, impact așteptat
   * Indicatori, grup țintă
   * Bugetul disponibil, rate de cofinanțare, tipul apelului de proiecte, calendar și termene
   * Beneficiari eligibili, reguli specifice apelului
   * Eligibilitate, admisibilitate și documente
   * Evaluarea și selecția proiectelor, criteriile de evaluare
   * Revizuirea ghidului specific, recomandări importante
   * Cum se solicită finanțare, modelul cererii de finanțare
   * Criteriile de evaluare generale și specifice, admisibilitate și calitate.
2. Prevederile prezentului ghid se completează cu regulile generale stabilite prin **Ghidul general aferent Programelor Naționale 2021-2027 Afaceri Interne**, care cuprinde reguli, cerințe și precizări generale care trebuie respectate de aplicant (beneficiar și cobeneficiari, după caz), pentru accesarea finanțării și ulterior, pentru implementarea proiectului. Ghidul general cuprinde definiții și precizări, precum și responsabilități, obligații și drepturi ale aplicantului (beneficiarului și cobeneficiarilor, după caz) în principal privind:

* comunicarea electronică și calcularea termenelor
* reguli și recomandări pentru aplicanți
* ghidul de eligibilitate
* ghidul de comunicare și vizibilitate
* implementarea proiectului, condiții generale referitoare la: pista de audit, evidența contabilă, conflictul de interese, măsuri antifraudă, drepturi fundamentale, protecția datelor personale, confidențialitatea, protecția informațiilor sensibile, dreptul de proprietate, dreptul de utilizare, raportări continue și periodice, cereri de plată, mecanismul prefinanțării, mecanismul rambursării, plăți în cadrul proiectelor în parteneriat, controale de gestiune, monitorizarea, audit și evaluare, sustenabilitate rezultatelor, cedarea drepturilor, nereguli, suspendarea plăților, corecții financiare, restituirea sumelor neutilizate / plătite excedentar, modificări la contractul/decizia de finanțare, comunicări, încetarea contractului/deciziei de finanțare, forța majoră, contestații, litigii, contract/decizie de finanțare – model, raport de progres al proiectului, cererea de plată – model, notificare de modificare contract/decizie de finanțare – model.

# B. Programul național, context

1. **Fondul Azil, Migrație și Integrare** a fost instituit la nivel european pentru a finanța operațiuni care să contribuie la obiectivul de politică:

|  |
| --- |
| Contribuția la gestionarea eficace a fluxurilor migratorii și la punerea în aplicare, consolidarea și dezvoltarea politicii comune în domeniul azilului și a politicii comune în domeniul imigrației, în conformitate cu acquis-ul relevant al Uniunii și cu respectarea deplină a obligațiilor internaționale ale Uniunii și ale statelor membre care decurg din instrumente internaționale la care sunt parte. |

1. Prioritățile naționale care vor fi abordate de România în perioada de finanțare 2021-2027 sunt stabilite prin **Programul național** 2021-2027 Azil, Migrație și Integrare, aprobat de Comisia Europeană.
2. Versiunea programului național în vigoare la data lansării apelului este **2.0** și este publicată pe siteul AM[[1]](#footnote-2) - .
3. În domeniul de intervenție al acestui apel, Programul Național cuprinde, în special:

* ***acțiuni care vizează misiuni de relocare din statele terțe.***

Cu ajutorul FAMI2021, RO va susține în continuare acțiuni pe linie de solidaritate, prin desfășurarea de misiuni de selecție a persoanelor relocate și de misiuni specifice ce vizează admisia umanitară, furnizarea de asistență persoanelor aflate în nevoie de protecție internațională pre și post sosire în RO, transfer la nivel național/local precum și obținerea documentelor de călătorie, instruire pentru autoritățile române cu competențe în organizarea și desfășurarea misiunilor de selecție și a misiunilor propriu-zise de derulare a relocării/admisiei umanitare/altor căi legale de admisie, inclusiv a personalului din cadrul ONG/OI-urilor care implementează proiecte în acest sens.

1. La nivel național, obiectivele prezentului apel răspund Strategiei Naționale privind Imigrația ce conține ca obiectiv specific *B.5 - Relocarea refugiaților şi a solicitanților de azil şi evacuarea temporară în România a unor persoane aflate în nevoie urgentă de protecție şi relocarea ulterioară a acestora se referă la participarea activă a României la eforturile comunității internaționale şi a statelor membre ale Uniunii Europene la procesul de relocare extra UE şi integrarea socială a cetățenilor statelor terțe, având următoarele direcții de acțiune:*

* *Continuarea programului național de relocare a refugiaţilor în România și participarea la schema comună a Uniunii Europene de relocare;*
* *Implicarea activă în mecanismele create la nivelul organismului european din domeniul azilului;*
* *Încheierea unui Memorandum de înțelegere între Guvernul României și Organizația Internațională pentru Migrație privind cooperarea în domeniul relocării;*
* *Identificarea de căi complementare de admisie pe teritoriul României;*

1. La nivel european:

Relocarea externă reprezintă un instrument strategic pentru gestionarea fluxurilor de migrație. În același timp, relocarea este o cale legală importantă pentru a oferi protecție celor care au cu adevărat nevoie. Scopul ultimelor inițiative europene în acest domeniu este de a stabili un cadru legal de relocare bazându-se pe inițiativele de relocare și de admisie umanitară din cadrul UE, precum și pe experiența dobândită prin intermediul programelor naționale de relocare. Caracteristicile cheie ale schemelor de relocare ale UE au fost direcționate pentru alinierea angajamentelor statelor membre privind relocare colectivă, iar viitorul cadrul al UE privind relocare și admisia umanitară va consolida acest lucru printr-o abordare unitară.

Relocarea reprezintă una dintre soluțiile durabile la problema refugiaților, adoptate de către comunitatea internațională, celelalte două fiind repatrierea voluntară şi integrarea locală, culminând cu naturalizarea. Din perspectiva dimensiunii politicii externe, relocarea refugiaților reprezintă un instrument de împărțire a responsabilității între state privind protecția refugiaților.

În cadrul întâlnirii Forumului Relocare și Admisie Umanitară, desfășurat în luna mai 2023, 17 State Membre și-au exprimat angajamente de a reloca 30.000 de persoane în anul 2023. Raportul UNHCR privind nevoile globale de relocare relevă faptul că în ultimii ani numărul persoanelor ce se regăsesc în nevoie de relocare a crescut, ajungând la 2 milioane în anul 2023, comparativ cu 1,47 milioane în anul 2022. Această creștere se reflectă în toate regiunile, însă cea mai mare creștere a fost înregistrată în Asia și regiunile MENA. Totodată, este esențial ca planurile Uniunii Europene pentru 2024 și ulterior să contribuie într-un mod semnificativ la creșterea constantă a locurilor de relocare și a numărului de state de relocare. Ținta globală de admitere prin programele de relocare a refugiaților referiți de către UNHCR a fost stabilită la 100.000 de refugiați pentru 2023, 110.000 pentru 2024, ajungând la 150.000 de refugiați care urmează să fie admiși în 2028. În acest sens, a fost subliniată importanța menținerii unor programe solide de relocare și a fost reiterat apelul adresat statelor membre UE de a relocare 40% din obiectivul anual global.

De asemenea, în cadrul Forumului Global privind Refugiații, desfășurat în luna decembrie 2023, statele membre și UNHCR au prezentat peste 1.600 de angajamente privind protecția internațională a refugiaților, inclusiv 43 de angajamente bazate pe parteneriate multiple asumate de guverne, organizații internaționale, societatea civilă și finanțatori privați. Au fost anunțate noi angajamente financiare estimate la 2,2 miliarde de USD de către state membre și donatori privați, iar sectorul privat și de business a făcut angajamente în valoare de 250 de milioane de USD.

1. Situația statistică relevantă, înregistrată la nivelul țării este următoarea:

Conform H.G. 1596/2008 privind relocarea refugiaților în România, în perioada 2022-2023, România a acceptat un număr de 200 refugiați. În urma constituirii Comitetului pentru relocarea refugiaților în România, membrii Comitetului au votat în unanimitate relocarea unui număr de 200 refugiați sirieni din Turcia, Iordania, Egipt și Liban în perioada 2022-2023.

Pe cale de consecință, în anul 2023, au fost transferate 154 de refugiați sirieni din Turcia, Iordania și Liban, astfel: Turcia: 51; Iordania: 25 și Liban: 78.

C. Obiectiv, intervenții, acțiuni eligibile, impact așteptat

1. Proiectele finanțate în cadrul acestui apel de proiecte trebuie să demonstreze în mod convingător modul în care vor urmări să contribuie la următorul **obiectiv specific** din programul național:

|  |
| --- |
| OS4 - Sporirea solidarității și a distribuirii echitabile a răspunderii între statele membre, în special în ceea ce privește statele membre cele mai afectate de provocările legate de migrație și azil, inclusiv prin cooperare practică |

1. Scopul acestui apel de proiecte este să finanțeze proiecte care să asigure implementarea **măsurii de intervenție** din programul național, menționat în continuare:

|  |
| --- |
| OS4.1 Consolidarea solidarității și a cooperării cu țările terțe afectate de fluxurile migratorii, inclusiv prin relocare în Uniune și prin alte căi legale de obținere a protecției în Uniune |

1. Proiectele care pot fi finanțate în cadrul acestui apel de proiecte trebuie să abordeze **măsurile de implementare** stabilite prin anexa II (Măsuri de punere în aplicare) la regulamentul specific, precum și să sprijine în special **acțiunile** stabilite prin anexa III (Domeniul de aplicare al sprijinului) la regulamentul specific, menționate în continuare:

|  |
| --- |
| **Anexa II.4**  (a) consolidarea solidarității și a cooperării cu țările terțe afectate de fluxurile migratorii, inclusiv prin relocare în Uniune și prin alte căi legale de obținere a protecției în Uniune;  **Anexa III.5**  (c) punerea în aplicare voluntară a mecanismelor naționale de relocare sau de admisie umanitară; |

1. Proiectele finanțate trebuie să se încadreze în unul dintre **tipurile de intervenții** stabilite în tabelele din Anexa VI la Regulamentul specific, menționate mai jos. Un proiect trebuie încadrat într-un singur tip (cod) din fiecare tabel din Anexa VI. În situația în care proiectul s-ar încadra în două sau mai multe tipuri (coduri) de intervenție, atunci proiectul va fi asociat tipului (codului) de intervenție majoritar, având în vedere costul total eligibil aferent fiecărui tip (cod) de intervenție.

|  |
| --- |
| **Domeniul de intervenție - Tabel 1**  **IV. Solidaritate și partajarea echitabilă a răspunderii**  003. Relocare(articolul 19)  **Tipul de acțiune - Tabel 2**  011 Furnizarea de asistență și servicii de sprijin pentru resortisanții țărilor terțe  **Dimensiunea de implementare - Tabel 3**  **001. Acțiuni care intră sub incidența articolului 15 alineatul (1)**  **Dimensiunea specifică - Tabel 4**  003 niciuna dintre variantele de mai sus |

1. Impactul preconizat generat de implementarea unui proiect trebuie să fie relevant pentru domeniul apelului de proiecte, respectiv în cererea de finanțare trebuie să se prezinte cum va contribui proiectul la:

* Realizarea obiectivelor stabilite prin Strategia Națională privind Imigrația și în documentele programatice ale Inspectoratului General pentru Imigrări;
* Implementarea prevederilor legale în domeniul relocării refugiaților în România;
* Realizarea activităților privind transferul în condiții de siguranță a 200 de refugiați, ce constituie cota asumată de Romania pentru perioada 2024-2025;
* Efortul comun al UE de a gestiona crizele umanitare și efectele acestora, prin participarea la acțiunile de relocare/ transfer din statele terțe/ SM pentru persoanele aflate în nevoie de protecție, pentru asigurarea și apărarea drepturilor și libertăților fundamentale;
* Îndeplinirea cotelor de relocare anuale realizate conform prevederilor aplicabile şi angajamentelor asumate de România la nivel european;
* Îmbunătăţirea imaginii României la nivel mondial, ca ţară de relocare, prin participarea la împărţirea responsabilităţii între state privind protecția refugiaţilor.

1. Principalele rezultate ale proiectelor finanțate trebuie să includă:

|  |  |
| --- | --- |
| **Rezultat** | **Valoare preconizată** |
| Numărul de persoane relocate din Turcia, Iordania și Liban cu sprijinul Fondului | 200 de refugiați |

1. **Cerințe minime solicitate beneficiarul în vederea îndeplinirii obiectivelor și rezultatelor stabilite în cadrul acțiunii:**
2. *Acțiuni specifice de asigurare logistică a misiunilor de selecție în țara de prim azil (Turcia, Iordania și Liban) sau pe bază de dosar prin efectuarea interviurilor de la distanță, doar la solicitarea IGI:*
   * cazarea refugiaților în orașul unde se desfășoară misiunea de selecție dacă sunt localizați departe față de această locație (1 sau prin excepție 2 nopți - în funcție de distanță și de componența familiilor, unde există copii minori în vârstă de până la 14 ani sau cazuri medicale);
   * asigurarea spațiilor de efectuare a interviurilor pentru echipa IGI, minim 4 spații de birouri. Numărul exact al spațiilor va fi comunicat înainte de efectuarea misiunilor de selecție și va fi stabilit în funcție de componența echipei de selecție (mărimea acesteia) și numărul de persoane ce vor fi intervievate;
   * asigurarea spațiilor (logistic și tehnic) pentru efectuarea interviurilor de la distanță în țările de prim azil, în cazul în care se decide această modalitate de efectuare a intervievării, în funcție de solicitarea IGI;
   * asigurarea spațiilor pentru efectuarea sesiunilor de informare cu grupul țintă;
   * asigurarea serviciilor de interpretare pentru limba română (cel puțin 2 interpreți, în funcție de componența echipei de selecție și numărul persoanelor ce vor fi intervievate);
   * transportul refugiaților (dus-întors) de la locul de reședință la locația unde vor avea loc interviurile și obținerea permiselor de călătorie internă dacă se impune, atât pentru misiunile de selecție, cât și pentru efectuarea interviului de la distanță;
   * asigurarea serviciilor de catering pe timpul interviurilor;
   * servicii de securitate pe durata misiunilor de selecție pentru echipa IGI;
   * servicii de transport pentru echipa de selecție pe toată perioada misiunii de selecție (aeroport – unitate de cazare – aeroport; unitate de cazare – locația unde se desfășoară misiunea de selecție - unitate de cazare) în funcție de solicitarea IGI;
   * servicii de îngrijire a copiilor pe perioada efectuării interviurilor în Turcia, Liban și Iordania;
   * asigurarea accesului la echipament tehnic (imprimare, foto-copiere, ecran proiecție și videoproiector sau TV SMART, cu posibilitate de conectare laptop, diagonală minimă 109 cm prin mufă HDMI);
   * asigurarea de spații de așteptare pentru grupul țintă;
   * coordonarea cu IGI în vederea planificării interviurilor și menținerea contactului permanent cu persoanele care urmează să fie intervievate cu privire la prezentarea tuturor documentelor necesare a fi puse la dispoziție în timpul interviului;
   * în situația efectuării interviurilor de la distanță este obligatorie asigurarea unei conexiuni la internet securizată.
3. *Acțiuni specifice\* de pregătire a persoanelor selectate anterior transferului:*
   * evaluarea medicală în conformitate cu cerințele IGI și cu cerințele de deplasare (*fitness for travel*) și tratament necesar în țara de prim azil;
   * organizarea unei sesiuni de acomodare culturală\*\* în conformitate cu curricula pusă la dispoziție de IGI sau agreată de comun acord cu partenerul, de minim 4 zile, **cu obligativitatea avizării prealabile a IGI a materialelor ce vor fi diseminate în cadrul sesiunilor**;
   * facilitarea obținerii și asigurarea de fonduri necesare eliberării documentelor de călătorie și a vizelor sau alte taxe conexe;
   * asigurarea transportului intern și extern, precum și pregătirea în vederea călătoriei;
   * facilitarea și asigurarea transmiterii către grupul țintă a documentelor de călătorie emise de către IGI.

\**În scopul evaluării medicale și a acomodării culturale a persoanelor se va asigura transport, în condiții de siguranță, pe teritoriul țării de azil, alocație de subzistență și servicii de cazare, pentru o perioadă de minimum 4 zile.* *Dosarul medical va fi transmis către IGI de îndată.*

\*\**Se va asigura informarea refugiaților selectați în scopul gestionării așteptărilor acestora cu privire la societatea românească prin activități de orientare culturală, furnizarea de informații relevante, corecte și actuale despre România și inițiere în limba română. În cadrul sesiunii de acomodare culturală vor fi diseminate, conform curriculei puse la dispoziție de IGI sau agreate de comun acord cu beneficiarul:*

* *informații clare, reale și actuale despre realitățile și oportunitățile de integrare din România;*
* *informații cu privire la cultura și societatea românească;*
* *informații cu privire la drepturile de care beneficiază în România și la obligațiile care le revin;*
* *alte informații care să faciliteze procesul de integrare în România.*

1. *Transferul persoanelor selectate din țara de azil în România:*
   * Se va asigura transportul și costurile privind eliberarea vizelor de ieșire a persoanelor vizate din localitățile din țara de azil până la destinația finală în România și suportarea contravalorii sau oricăror alte taxe pentru deplasarea internă;
   * Se va asigura testarea COVID a persoanelor care urmează să fie transferate sau vaccinarea acestora, în funcție de situație;
   * Se recomandă achiziționarea biletelor de avion prin curse directe, fără tranzit în alt aeroport, acolo unde există, în vederea evitării creării unei stări generale de stres, disconfort, oboseală excesivă și nemulțumire în rândul grupului țintă;
   * Grupul țintă va beneficia de asistență adaptată nevoilor pe întreaga durată a transportului. O atenție deosebită se va acorda persoanelor vulnerabile, cărora li se va asigura escortă adecvată și/sau dacă se impune asigurarea de dispozitive de deplasare (cadru de mers, scaun cu rotile, baston, cârje, etc.) în această etapă, în funcție de nevoile individuale identificate. De asemenea, vor fi asigurate și servicii de catering pe toată durata călătoriei;
   * Transferul persoanelor selectate se va realiza în grupuri mici, în funcție de numărul solicitat de IGI (în general, grupurile vor fi cuprinse între 10 – 20 de persoane, cu excepția situației în care sunt familii care nu pot fi separate).
2. *Servicii de asistență adaptate nevoilor persoanelor transferate\*:*
   * Acțiuni de cooperare și coordonare cu organizațiile neguvernamentale și municipalitățile care vor primi grupurile de refugiați relocați și/sau acordă asistență prin proiecte cu finanțare nerambursabilă grupului țintă;
   * Asigurarea cazării\*\* pentru o perioada de 45 de zile de la sosire, cu posibilitatea prelungirii cu încă 15 zile, și asistență în vederea acomodării în locuințe individuale și cu societatea gazdă;
   * Asigurarea transportului grupului țintă de la aeroport la locația stabilită de IGI pentru derularea activităților de înregistrare și, ulterior, la locurile de cazare;

Asigurarea informării prealabile a comunității locale cu privire la programul de relocare (informații generale) și referitor la persoanele ce urmează să sosească în România în vederea evitării eventualelor conflicte dintre comunitatea locală și populația de refugiați relocați. Activitatea de informare va fi realizată după momentul identificării locuințelor, cu reprezentantul/reprezentanții comunității în care au fost identificate locuințele;\**Asistența post-sosire va consta în:*

* *furnizarea unui pachet de instalare cu alimente, îmbrăcăminte de bază sau alte obiecte necesare fiecărei persoane;*
* *acordarea de sprijin cu privire la procedurile administrative care trebuie urmate pentru obținerea documentelor de ședere;*
* *asistență în vederea accesării serviciilor medicale, sociale și educaționale oferite de guvern sau de alte organizații care implementează proiecte în domeniul integrării sociale;*
* *acoperirea nevoilor de transport public local timp de 45 de zile;*
* *acordarea de asistență cu privire la oportunitățile de integrare (activități de pre-integrare);*
* *inițiere în limba română și orientare culturală;*
* *organizarea de activități socio-culturale și recreative;*
* *derularea de activități de acomodare culturală, prin asistență directă, în vederea identificării de locuințe;*
* *facilitarea relaționării cu reprezentanții comunităților similare din România;*
* *facilitarea comunicării cu autoritățile locale, organizațiile neguvernamentale care urmează să preia persoanele spre asistare și comunitățile gazdă;*
* *asigurarea asistenței medicale complementare, constând în consultații, investigații, tratamente și asigurarea de medicamente;*
* *informare cu privire la activitățile desfășurate în cadrul altor proiecte aflate în implementare pe linia asistenței juridice, sociale, integrare, astfel încât să se faciliteze accesul persoanelor la activități de integrare implementate de alte organizații, imediat după obținerea unei forme de protecție;*
* *asigurarea accesului la programul de integrare după obținerea unei forme de protecție.*

***În implementarea activităților de asistență post-sosire, identificarea locuințelor pentru perioada ulterioară celor 45 de zile, va fi prioritară, sens în care se va oferi tot sprijinul pentru a facilita comunicarea și conectivitatea cu reprezentanții organizației ce va asigura fonduri pentru plata chiriei.***

\*\**Cazarea persoanelor transferate va fi asigurată în locuințe private, în funcție de nevoi și structura familială sau, în cazuri excepționale, în regim hotelier (hotel, motel, pensiune etc.) pe o perioadă determinată de 45 de zile de la sosire, cu posibilitatea prelungirii cu încă 15 zile și asigurarea costurilor tuturor utilităților.*

*La stabilirea tipurilor de locuințe private, funcție de componența grupurilor de persoane, vor fi avute în vedere următoarele criterii:*

*• Închirierea unei garsoniere sau a unei camere dintr-un apartament se acordă pentru o persoană, maxim două adulte, un cuplu, un cuplu cu un copil de vârstă preșcolară sau o familie monoparentală cu un copil preșcolar;*

*• Închirierea unui apartament cu două camere sau maxim două camere locuibile în alte spații se acordă pentru trei persoane, maxim patru adulte, o familie extinsă formată din trei sau patru persoane, un cuplu cu un copil de vârstă școlară, un cuplu cu doi copii de vârstă preșcolară, un cuplu de doi copii de vârstă școlară și de același sex, un cuplu de doi copii de vârstă școlară și preșcolară, o familie monoparentală cu doi copii de vârstă preșcolară sau doi copii dintre care unul de vârstă școlară, o familie monoparentală cu unul sau doi copii de vârstă școlară și de același sex sau trei copii cu vârstă preșcolară; un cuplu cu un copil cu dizabilități (indiferent de vârsta copilului);*

*• Închirierea unui apartament cu 3 camere sau maxim 3 camere locuibile se acordă pentru cinci persoane, maxim șase adulte, o familie monoparentală cu trei copii, un cuplu cu trei copii, familie extinsă de cinci sau șase persoane;*

*• Închirierea unui apartament cu 4 camere sau maxim 4 camere locuibile se acordă pentru o familie extinsă de șase sau șapte persoane, șase sau șapte persoane adulte, o familie monoparentală cu cel puțin patru copii, un cuplu cu cel puțin patru copii;*

*• Închirierea unei locații cu peste 4 camere pentru familiile compuse din mai mult de șapte membrii.*

**ALTE OBSERVAȚII:**

* În toate etapele, va fi asigurată asistența logistică și umanitară adaptată nevoilor individuale, precum și servicii de interpretare și mediere interculturală. O atenție specială va fi acordată persoanelor vulnerabile (cazuri medicale, femei însărcinate, familii cu copii mici, persoane în vârstă, etc).
* Activitățile din cadrul proiectului se vor desfășura permanent în colaborare cu IGI - DAI și cu organizațiile care asigură asistență grupului țintă, se va asigura participarea la întâlnirile organizate în cadrul centrelor regionale IGI, precum și la întâlnirile organizate de DAI cu principalii actori implicați pe linia asistenței beneficiarilor de protecție internațională.
* Nu vor fi organizate activități de pregătire, mediatizare, acțiunile din cadrul proiectului urmând a se limita la asistența directă a grupului țintă. Materialele ce vor fi folosite în activitatea de acomodare culturală și/sau informare vor fi cele elaborate în cadrul altor proiecte finanțate din FAMI.
* Partenerul, în mod obligatoriu, trebuie să aibă experiență relevantă în domeniul prestării serviciilor de asistență (atât într-o țară terță, cât și în România), în transferul refugiaților și să poată stabili contacte la nivelul celor patru țări de prim azil în vederea organizării și realizării activităților de selecție și pre-transfer.
* **Acțiunile specifice de asigurare a nevoilor logistice pentru realizarea misiunilor de selecție în țara de prim azil vor fi oferite doar la solicitarea Inspectoratului General pentru Imigrări, în funcție de situația operațională și de nevoile identificate la nivel național**;
* Se recomandă elaborarea bugetului pe pachete, astfel încât să fie asigurată o mai mare flexibilitate în ceea ce privește acțiunile specifice de asigurare logisticăși asigurarea serviciilor de asistență, cu posibilitatea transferării unei sume de bani între liniile bugetare, dacă situația o va impune. – **SIP** (flexibilizarea grantului pe pachete; numărul de persoane sau grupuri în funcție de referirea cazurilor; contract pe 10 luni, fără etape; etc.);
* Se recomandă alocarea unei sume pentru acoperirea costurilor generate de situații excepționale care împiedică/limitează accesul pe teritoriul României a persoanelor acceptate pentru relocare;
* La elaborarea bugetului se va ține cont de faptul că, în primele luni de implementare vor fi efectuate mai multe activități.

# D. Indicatori de realizare și de rezultat, grup țintă

1. Având în vedere cadrul de performanță aferent programului național, proiectele finanțate trebuie să contribuie la atingerea valorilor țintă și obiectivelor de etapă aferente indicatorilor comuni de program (de realizare și de rezultat) stabiliți prin Programul Național, ținând cont de definițiile și precizările din **METODOLOGIA pentru stabilirea cadrului de performanță** aferent Programului național 2021-2027 Azil, Migrație și Integrare, publicată pe siteul AM[[2]](#footnote-3).
2. **Proiectele propuse trebuie să contribuie la realizarea indicatorilor comuni de program** (valorilor țintă stabilite prin programul național), menționați în continuare:

|  |  |
| --- | --- |
| **Indicator de program (tip, cod și titlul)** | **Valoarea țintă PN** |
| Indicatori de realizare | N/A |
| Indicatori de rezultat |  |
| R.4.4 Numărul de persoane relocate | 700 |

1. Complementar indicatorilor comuni de program, performanța proiectelor propuse va fi monitorizată și pe baza următorilor indicatori specifici de program:

|  |
| --- |
| N/A |

1. Proiectele finanțate trebuie să vizeze unul sau mai multe dintre următoarele **grupuri-țintă principale / categorii de participanți** (persoane care beneficiază direct de un proiect, fără a fi responsabile cu inițierea sau cu inițierea și implementarea proiectului):

|  |
| --- |
| Refugiați aflați în nevoie de relocare din Turcia, Iordania și Liban) |

# E. Bugetul disponibil, rate de cofinanțare

1. Bugetul disponibil alocat (FEN) și moneda apelului:

|  |
| --- |
| 4.000.000 lei |

1. Rata/ratele de cofinanțare(rata CFN), respectiv rata dintre contribuția financiară nerambursabilă (CFN), care este formată din finanțarea europeană nerambursabilă (FEN) și finanțarea națională nerambursabilă (FNN), și costul total eligibil, este/sunt:

|  |  |
| --- | --- |
| **%CFN** | **Detaliere pe surse, condiții** |
| **98%** | Rata de cofinanțare standard din care, rata FEN: 75% și rata FNN: 23% |

1. În funcție de cererile de finanțare primite și de rezultatele evaluării, Organismul Intermediar poate decide să nu acorde toate fondurile disponibile aferente bugetului apelului.
2. Proiectele care au atins pragul de calitate, dar care sunt necalificate pentru finanțare din cauza bugetului insuficient, vor fi trecute pe o **Listă de rezervă**: DA

# F. Tipul apelului, calendar și termene

|  |  |
| --- | --- |
| 1. Tipul apelului de proiecte | *Apel deschis cu depunere la termen* |
| 1. Data lansării apelului de proiecte | 19.02.2024 |
| 1. Termen limită (data și ora) pentru transmiterea cererii de finanțare | 19.03.2024 (ora 16.00) |
| 1. Evaluare și selecția cererilor de finanțare (orientativ) | 20.05.2024 |
| 1. Comunicarea rezultatelor evaluării și selecției (orientativ) | 27.05.2024 |
| 1. Semnarea contractului/decizie de finanțare (orientativ) | 27.06.2024 |

# G. Beneficiari eligibili

1. Entitățile (beneficiar și cobeneficiari, după caz) eligibile pentru finanțare sunt:

|  |
| --- |
| Asociații/fundații cu personalitate juridică constituite în România sau organizații internaționale, conform Ordinului nr. 107 /2023 pentru aprobarea regulilor de eligibilitate și de utilizare aferente fondurilor europene dedicate Afacerilor interne pentru perioada 2021-2027 |

1. Sunt eligibile pentru finanțare și entitățile stabilite în alt stat membru al Uniunii Europene sau într-un stat terț, numai în calitate de cobeneficiar, în parteneriat cu o entitate care este beneficiar eligibil conform pct. 1.
2. Eligibilitatea beneficiarului și cobeneficiarilor, după caz, precum și capacitatea operațională și financiară, trebuie demonstrată conform precizărilor și documentelor suport menționate în modelul cererii de finanțare/ghidul specific. Va fi verificată de către OI în baza următoarelor documente:

* Copia ultimul bilanţ depus, împreună cu anexele;
* Hotărârea judecătorească de înfiinţare, definitivă şi irevocabilă, care să ateste personalitatea juridică a organizaţiei;
* ~~Î~~nregistrările efectuate în registrul național al ONG (link mj) din care să rezulte că nu face obiectul unei proceduri de dizolvare sau de lichidare ori că se află în stare de dizolvare sau de lichidare, în conformitate cu prevederile OUG nr.26/2000;
* Unde este cazul, partener(i), autorităţi / instituţii publice locale/naţionale care au fost înfiinţaţi şi funcţionează în baza unor acte normative care sunt publicate în Monitorul Oficial, Partea I, o referire detaliată la documentele respective va fi suficientă (numele actului normativ, numărul şi data acestuia, indicarea articolului(lelor) şi paragrafului(elor) relevante, precum şi numărul şi data Monitorului Oficial);
* Pentru solicitanţi şi, unde este cazul, partener(i), care sunt organizaţii internaţionale: documentele de recunoaştere a funcţionării în România /o referire detaliată la actele normative care atestă acest lucru şi sunt publicate în Monitorul Oficial, Partea I (numele actului normativ, numărul şi data acestuia, indicarea articolului(lelor) şi paragrafului(elor) relevante, precum şi numărul şi data Monitorului Oficial);
* Certificat de Înregistrare Fiscală;
* Cazier fiscal[[3]](#footnote-4), eliberat de administraţia financiară;
* Certificat de atestare fiscală, eliberat de administraţia financiară
* Pentru solicitanți și, unde este cazul, parteneri stabiliți în alte state membre UE, documente de natura celor menționate, în conformitate cu legislația internă a statului în care își au sediul, însoțite de traducerea legalizată a acestora în limba română.

Tododată, în vederea verificării capacității operaționale și financiare, beneficiarul va anexa[[4]](#footnote-5) cerererii de finanțare, următoarele documente:

* Copia celui mai recent raport anual de activitate[[5]](#footnote-6)
* Cel mai recent statut autentificat al organizaţiei şi Certificatul de înscriere în Registrul Asociaţiilor şi Fundaţiilor (unde este cazul, în conformitate cu legislaţia în vigoare)
* Certificat privind datoriile la impozite şi taxe locale, din care să reiasă că solicitantul nu are datorii la bugetul local
* Formularul de identificare financiară
* Centralizator privind salarizarea practicată de solicitant și parteneri (după caz) pentru funcțiile propuse în echipa, inclusiv state de plată pe ultimele 12 luni

De asemenea, în vederea verificării conformității cererii de finanțare cu cerințele tehnice prevăzute în ghidul specific, solicitanții vor anexa un document (word) care va cuprinde descrierea detaliată a activităților proiectului.

# H. Reguli specifice apelului

1. Termenul limită pentru implementarea proiectului, respectiv perioada de eligibilitate:

|  |
| --- |
| **Maximum 24 de luni** de la semnarea contractului/decizie de finanțare.  Perioada de eligibilitate se poate prelungi cu maximum 50% din perioada de eligibilitate  Inițială, numai în cazuri temeinic justificate. |

1. Punctajul minim necesar care trebuie obținut pentru calificarea proiectului la finanțare, în etapa de evaluare calitativă, respectiv **pragul de calitate**:

|  |  |  |  |
| --- | --- | --- | --- |
| **Cod** | **Secțiuni / criterii de evaluare calitativă** | **Pragul (minim) de calitate** | **Punctaj total maxim** |
| Praguri de calitate pe secțiuni | | | |
| A | **Relevanță și coerență** - măsura în care proiectul propus contribuie la realizarea obiectivelor din documentele strategice relevante și la soluționarea nevoilor specifice ale grupului țintă | 20 | 40 |
| B | **Eficiență și eficacitate** - măsura în care rezultatele preconizate contribuie la atingerea obiectivelor propuse, prin utilizarea optimă a resurselor financiare în termeni de rezonabilitate a costurilor, fundamentarea bugetului, respectarea plafoanelor prevăzute | 20 | 40 |
| C | **Impact și sustenabilitate** - măsura în care cererea de finanțare va genera efecte semnificative, potențial transformatoare, și va asigura continuarea valorificării rezultatelor obținute după încetarea sursei de finanțare | 10 | 20 |
| **Prag de calitate total, punctaj total** | | **70** | **100** |
| Praguri de calitate pe criterii | | n/a | n/a |

1. Proiecte propuse care obțin un punctaj mai mare sau egal decât pragul de calitate pe secțiune/secțiuni/criteriu/criterii și mai mare sau egal decât pragul de calitate total, menționate la pct. 2, se pot califica pentru finanțare, în limitele bugetului disponibil pentru apel. Celelalte propuneri vor fi respinse.
2. Costul total eligibil (TCE) minim pe proiect.

|  |
| --- |
| N/A |

1. Costul total eligibil (TCE) maxim pe proiect.

|  |
| --- |
| 5.220.000 lei |

1. Modalitatea(ățile) de finanțare a costurilor:

|  |
| --- |
| RECO real\_cost  REAM real-amortizare  RENA real-în\_natură  SCCU SCO-cost\_unitar  SCSF SCO-sume forfetare  SCRF SCO-rată forfetară  SC20 SCO-PE rata 20%CD  SC40 SCO-CD rată 40%PER  SCBU SCO-buget  SC15 IND rata 15%PER |

1. Reguli specifice de eligibilitate:

|  |
| --- |
| N/A |

1. Alte reguli, limitări, plafoane specifice apelului

|  |
| --- |
| N/A |

1. Particularități generale

|  |  |  |
| --- | --- | --- |
| **cod** | **întrebare** | **răspuns** |
| AJU | Apelul poate include ajutoare de stat sau ajutoare de minimis? | NU |
| PPP | Apelul poate include PPP parteneriat public privat? | NU |
| IFN | Apelul poate include sprijin sub forma de instrumente financiare? | NU |
| TVA | Apelul poate include proiecte cu un cost total (inclusiv TVA) mai mare de 5 milioane EUR ? | NU |
| C94 | Apelul poate include proiecte care intră sub incidența art. 94 RDC - cost simplificat anexă PN ? | NU |
| C95 | Apelul poate include proiecte care intră sub incidența art. 95 RDC - cost simplificat anexă PN? | NU |
| OIS | Apelul poate include operațiuni de importanță strategică, cf. art.2(5) + art.22(3) RDC? | NU |

# I. Eligibilitate, admisibilitate și documente

1. Regulile generale de eligibilitate și de admisibilitate sunt prevăzute în Ghidul general aferent Programelor Naționale 2021-2027 Afaceri Interne, publicat pe siteul AM pe pagina dedicată: https://fed.mai.gov.ro/fed-2021-2027/ghidul-general/.

2. Regulile specifice de eligibilitate și de admisibilitate sunt prevăzute în secțiunea H. Reguli specifice apelului a prezentului ghid.

3. Pentru a primi finanțare, cererea de finanțare trebuie completată conform modelului, instrucțiunilor și precizărilor, prevăzute în anexa nr. 1 la prezentul ghid specific, având în vedere toate regulile generale/specifice menționate/prevăzute în prezentul ghid.

4. Cererea de finanțare trebuie să fie completată și să conțină toate informațiile solicitate, anexele și documentele suport, menționate în Ghidul general și în prezentul Ghid specific.

5. Anexele obligatorii la cererea de finanțare sunt menționate în secțiunea D a modelului cererii de finanțare.

# J. Evaluarea, selecția, criteriile de evaluare

1. Activitatea de verificare, evaluare și selecție a proiectului propus se efectuează, în conformitate cu **Metodologia și criteriile pentru selecția proiectelor finanțate din Programele Naționale 2021-2027 Afaceri Interne***,* aprobată de către Comitetul de Monitorizare, publicată de siteul AM[[6]](#footnote-7),
2. Activitatea de verificare, evaluare și selecție a proiectului propus se efectuează **exclusiv** în baza cererii de finanțare transmise de aplicant, care include anexele, documentele suport aferente și răspunsurile la clarificările solicitate.
3. Etapele privind verificarea, evaluarea și selecția proiectului propus se realizează de **Comisia de evaluare**, constituită la nivelul autorității de management, conform procedurii specifice aprobate la nivelul acesteia.
4. În **etapa de evaluare administrativă**, fiecare membru al comisiei de evaluare va analiza și verifica respectarea criteriilor de admisibilitate menționați în **Grila de evaluare - Criterii de admisibilitate și criterii de calitate**, **anexa nr. 2 la prezentul ghid**, care include:

* criteriile generale de admisibilitate, stabilite prin anexa nr. 1 la metodologia susmenționată, și
* următoarele criterii specifice de admisibilitate:

|  |
| --- |
| N/A |

1. În **etapa de evaluare calitativă**, fiecare membru al comisiei de evaluare va analiza și verifica respectarea criteriilor de evaluare menționați în **Grila de evaluare - Criterii de admisibilitate și criterii de calitate**, **anexa nr. 2 la prezentul ghid**, care include:

* criteriile generale de evaluare, stabilite prin anexa nr. 1 la metodologia susmenționată, și ponderea (importanța) fiecărui dintre criteriile de evaluare
* următoarele criterii specifice de calitate:

|  |
| --- |
| N/A |

* ponderea (importanța) fiecărui criteriu de evaluare calitativă, general și specific, după caz.

1. Selecția proiectelor, comunicarea rezultatelor evaluării și contestarea rezultatelor evaluării, după caz, precum și etapa de contractare, se vor realiza conform prevederilor din Ghidul general.

# K. Revizuirea ghidului specific

1. În situația în care pe parcursul apelului de proiecte intervin modificări de natură a afecta regulile și condițiile de finanțare stabilite prin prezentul ghid, inclusiv prelungirea termenului de depunere, prezentul ghid va fi completat/modificat, prin publicarea unei versiuni revizuite.
2. În cazul modificării legislației menționate în prezentul ghid sau cu incidență asupra acestuia, prevederile actelor normative vor prevala, fără a fi necesară modificarea ghidului specific.
3. Aspectele prevăzute în cadrul prezentului ghidul se raportează la legislația în vigoare. Modificarea prevederilor legale în vigoare poate determina organizatorul apelului să solicite documente suplimentare și/sau respectarea unor condiții suplimentare față de prevederile prezentului ghid, pentru conformarea cu modificările legislative intervenite.
4. Organismul Intermediar poate emite una sau mai multe actualizări ale prezentului ghid, cu obligația specificării în cadrul acestor modificări a condițiilor tranzitorii pentru proiectele aflate în diferite stadii ale procesului de evaluare și contractare.
5. Anularea apelului de proiecte - Pot apărea circumstanțe care să determine autoritatea de management să decidă anularea apelului de proiecte. În această situație, beneficiarii care au transmis cereri de finanțare vor fi informați și se va actualiza pagina dedicată apelului. Anulările sunt fără drept la compensație.
6. Prezentul ghid și eventualele versiuni sunt/vor fi publicate pe siteul AM [www.fed.mai.gov.ro](http://www.fed.mai.gov.ro) si [www.igi.mai.gov.ro](http://www.igi.mai.gov.ro) .

# L. Cum se depune o cerere de finanțare

1. Toate cererile de finanțare trebuie transmise **exclusiv electronic**, conform precizărilor menționate la pct. A6 din Ghidul general~~.~~ **Aplicațiile pe hârtie NU sunt acceptate**.
2. Transmiterea cererilor de finanțare este un proces în 2 pași: 1. Crearea unui cont de utilizator și 2. Completarea și depunerea cererii de finanțare.
3. Cererile de finanțare trebuie transmise până la termenul limită de depunere, respectiv data și ora menționate în secțiunea F. După acest termen, nu va mai fi posibilă transmiterea cererilor, formularul de transmitere nu va mai fi activ/funcțional.
4. Cererile de finanțare trebuie să respecte limitările privind numărul de caractere. Paragrafele/textele în exces vor fi ignorate.
5. După transmiterea cererii de finanțare, trebuie să primiți un e-mail de confirmare (cu data și ora cererii dvs.). Dacă nu primiți acest e-mail de confirmare, înseamnă că cererea de finanțare NU a fost trimisă.
6. Detalii suplimentare, ghiduri și instrucțiuni sunt publicate pe [fed.mai.gov.ro/rofed/](https://fed.mai.gov.ro/rofed/).

# M. Ajutor, întrebări

1. În măsura posibilului, încercați să identificați informațiile și răspunsurile de care aveți nevoie în documentațiile, reglementările și ghidurile disponibile public. **Accesați frecvent pagina web dedicată** apelului de proiecte (pagina unde a fost publicat prezentul ghid, anunțul privind lansarea apelului), unde vor fi publicate întrebările și răspunsurile la solicitările primite, precum și eventualele versiuni revizuite ale prezentului Ghid.
2. Organismul Intermediar poate emite clarificări/interpretări ale prevederilor ghidului, cu condiția ca acestea să nu modifice sau să completeze prevederile acestuia.
3. Pentru respectarea principiilor privind transparența și tratamentul nediscriminatoriu, toate solicitările de clarificări, interpretări și întrebări, precum și răspunsurile transmise se vor publica pe pagina dedicată apelului de pe siteul AM, în secțiunea <https://fed.mai.gov.ro/in/apeluri/apeluri-proiecte/>.
4. Solicitările de clarificări și întrebările primite mai târziu de **10 zile calendaristice înainte de termenul limită de depunere a cererilor de finanțare** NU vor primi un răspuns.
5. În interesul tratamentului egal al aplicanților, Organismul Intermediar nu poate aviza prealabil un proiect propus cu privire la eligibilitatea aplicanților (beneficiarilor sau cobeneficiarilor, după caz), a costurilor estimate sau a proiectelor/acțiunilor/activităților.
6. Întrebări tehnice despre sistemul de comunicare electronică se pot transmite pe adresa [rofed@mai.gov.ro](mailto:rofed@mai.gov.ro). Indicați clar în email codul (idul) apelului de proiecte.
7. Solicitări de clarificări și întrebări privind prevederile prezentului ghid se pot transmise la următoarea adresă de e-mail (Indicați clar în email codul (idul) apelului de proiecte):

|  |
| --- |
| [oi.fami@mai.gov.ro](mailto:sip.igi@mai.gov.ro%20%20) |

# N. IMPORTANT !

1. Nu așteptați până la finalul termenului limită de depunere.
2. Citiți cu atenție prezentul Ghid specific și Ghidul general.
3. Respectați instrucțiunile din cererea de finanțare, acordați atenție recomandărilor din ghidul general.
4. Completați cererea de finanțare ținând cont de elementele de analiză/verificare/evaluare din grila de evaluare.
5. Prin transmiterea cererii de finanțare, beneficiarul acceptă toate obligațiile și responsabilitățile din prezentul Ghid specific și din Ghidul general.
6. Un beneficiar poate transmite una sau mai multe cereri de finanțare pentru proiecte diferite. Dacă există cereri pentru proiecte similare, foarte asemănătoare, va fi acceptată și evaluată o singură cerere de finanțare, se va solicita retragerea celorlalte cereri, iar în caz de refuz se vor respinge toate aceste cereri.
7. Retragere, retransmitere – o cerere de finanțare poate fi retrasă, revizuită și retransmisă până la termenul limită de depunere.

**Anexe**

# Anexa 1 Cererea de finanțare – model

# Anexa 2 Grila de evaluare - Criterii de admisibilitate și criterii de calitate

1. https://fed.mai.gov.ro/fed-2021-2027/programele-nationale-aprobate/ [↑](#footnote-ref-2)
2. [IGI | Fondul pentru Azil Migrație și Integrare (gov.ro)](https://igi.mai.gov.ro/category/fami-2/) [↑](#footnote-ref-3)
3. Doar pentru organizaţiile negurvernamentale. [↑](#footnote-ref-4)
4. Secțiunea D4 – Alte documente suplimentare privind cererea de finanțare [↑](#footnote-ref-5)
5. Raportul anual reflectă activitatea unei organizaţii timp de un an şi conţine de regulă informaţii specifice cum ar fi: misiune, obiective, programe derulate, informaţii financiare, lista membrilor Consiliului de administraţie etc. Forma de prezentare şi conţinutul specific al raportului anual rămân la latitudinea solicitantului. [↑](#footnote-ref-6)
6. <https://fed.mai.gov.ro/fed-2021-2027/metodologii-programe-nationale-2021-2027-afaceri-interne/> [↑](#footnote-ref-7)